TF-LIF var kölluð út síðdegis í gær . Vísir / vilhelm Áhöfnin á TF-LIF , þyrlu Landhelgisgæslunnar , sótti síðdegis í gær veikan skipverja sem staddur var á fiskiskipi um sjötíu sjómílur austur af Djúpavogi . Þyrlan Eir var sömuleiðis kölluð út en hún var til taks á Höfn í Hornafirði á meðan áhöfnin á TF-LIF sótti skipverjann . Hann var svo fluttur á Höfn en þar beið sjúkraflugvél Mýflugs sem flaug með manninn til Reykjavíkur . Ekki er vitað um líðan hans . Í tilkynningu frá Landhelgisgæslunni segir að stjórnstöð hafi borist hjálparbeiðni frá skipstjóra fiskiskipsins á þriðja tímanum í gær . Þá var TF-LIF á flugi áleiðis til Hafnar í Hornafirði , þar sem hún lenti og tók eldsneyti áður en hún sótti skipverjann . Hífingar gengu vel , sérstaklega miðað við aðstæður , að því er fram kemur í tilkynningu . „ Kolniðamyrkur var þegar þyrlan kom að skipinu og fór skutur þess allt að átta metra upp og niður þegar sigmaður Landhelgisgæslunnar fór um borð . “